Kansanedustaja Mika Niikko otti jättämässään vastalauseessa kantaa sivistysvaliokunnan mietintöön pakkoruotsista.

”Valiokunnan mietinnön sisältö selittää ruotsin kielen tarpeellisuutta tavoilla, jotka eivät pohjaudu tosiasioihin. Mietintö kuvaa pakollisen ruotsin kielen opiskelua kulttuurisena, yleissivistävänä ja yhdenvertaisuutta edistävänä ihanteena”, perussuomalaisten Mika Niikko toteaa tiedotteessaan.

Sivistysvaliokunta ehdotti tänään pakkoruotsin poistamisesta tehdyn kansalaisaloitteen hylkäämistä.

Valiokunnan olisi Niikon mielestä pitänyt tuoda ilmi myös ”tosiasiat muun muassa siitä miten paljon pakkoruotsi maksaa ja mitkä ovat pitkän aikavälin tavoitteet ruotsin kielen vapaaehtoisuuteen pääsemiseksi”.

Mika Niikon mielestä ”pakkosivistämisestä tulisi päästä eroon ja yksilöiden valinnanvapautta lisätä”.

”Kansaa hämätään uskottelemalla, että demokratia toteutuu kansalaisaloitteiden käsittelyssä. Todellisuudessa aloitteet ajetaan läpi muodossa, jonka hallitus on etukäteen päättänyt. Mikään ei muutu, ellei sitä ole hallitusneuvotteluissa edeltä käsin päätetty”, Niikko toteaa.

Hänen mukaansa avioliittolain käsittely oli poikkeus, jossa valiokunnan asiantuntijuuteen ei uskottu, vaan kansanedustajat taipuivat painostuksen alla.

Vastaavanlaista painostusta tullaan tulevien aloitteiden kohdalla Niikon mukaan tuskin näkemään.

Kansalaisaloitteet eivät Niikon mielestä välttämättä edistä demokratiaa. Hänen mukaansa olisikin tärkeää, että Suomessakin siirryttäisiin ensi vaalikaudella suoran kansanäänestyksen käyttöön.

”Tulevissa vaaleissa äänestäjien täytyy taas varautua siihen, että he eivät saa ääntään kuuluviin valitsemiensa ehdokkaiden kautta. Siksi suora kansanäänestys on luotettavin tapa demokratian toteutumiseksi.”